
A mellékvese transzkriptom vizsgálata krónikus szívelégtelenség patkány modelljében

Bevezetés: A szívelégtelenség gyakorisága és magas mortalitása miatt komoly közegészségügyi problémát jelent. Régóta ismert, hogy a mellékvese hormonok (katekolaminok, gluko- és mineralokortikoidok) szekréciójában bekövetkező változások kulcsszerepet játszanak a krónikus szívelégtelenségben jelentkező kóros szívizom átépülésben, melynek gyógyszeres befolyásolása révén a mortalitás csökkenthető. Ennek ellenére a mellékvese szívelégtelenségben betöltött szerepének molekuláris mechanizmusa csak kevéssé ismert. Célkitűzés: Célul tűztük ki a mellékvese krónikus szívelégtelenségben betöltött szerepének és a jelenleg alkalmazott renin-angiotenzin-aldoszteron rendszer gátlásán alapuló kezelés mellékvesére gyakorolt hatásának jobb megértését.
Módszerek: Hím Wistar patkányokat randomizáltunk krónikus infarktus (MI, n=12), áloperált (SHAM, n=6), valamint enalaprillal kezelt krónikus infarktusos (ENA, n=6) csoportokba. A krónikus infarktust a bal elülső leszálló koronáriaág 6 hétig tartó okklúziójával hoztuk létre, és a szívfunkciókat echokardiográfiás vizsgálattal határoztuk meg. Terminálás után a teljes mellékvesék transzkriptomját új-generációs szevenálással vizsgáltuk, a génexpressziós profilok meghatározásáig a HISAT2- featureCounts-DESeq2 bioinformatikai munkafolyamattal jutottunk el. A differenciális expresszió tesztelésére Wald-tesztet és ANODEV (analysis of deviance) tesztet alkalmaztunk, melyek p-értékeit Benjamini-Hochberg-féle módszerrel korrigáltuk. A génexpressziós profilon főkomponens elemzést, hierarchikus klaszterezést, a differenciálisan expresszált géneken pedig Gene Ontology dúsulási analízist végeztünk.
Eredmények: Az MI csoportban szignifikáns szisztolés funkció romlás jelentkezett a SHAM csoporthoz képest, amit az enalapril kezelés javított. A mellékvese transzkriptómjára az iszkémiás eredetű szívelégtelenségnek markáns hatása volt, mely mellett az enalapril kezelés hatása eltörpült. A csoportok között az ANODEV teszt alapján 1481 gén mutatott szignifikáns változást. A differenciálisan expresszált gének olyan folyamatokban mutattak dúsulást, mint a koleszterin, poliamin, biogén amin, valamint szekunder alkohol bioszintézis.
Következtetések: Először sikerült bemutatnunk, hogy a szívelégtelenség hatására a mellékvese transzkriptomjában robusztus változás következik be, melyet a jelenleg alkalmazott „gold-standard” terápia csak kevéssé befolyásol.



